નવસારીમાં ગ્રીડ પાસે આવેલી દક્ષિણ ગુજરાત વીજ કંપનીના કંપાઉન્ડમાં ખાલી જગ્યામાં રાખવામાં આવેલા વીજ મીટરના ભંગારમાં અચાનક ધૂળેટીના દિવસે સાંજે 4 કલાકની આસપાસ આગ લાગી હતી. વીજમીટરોના ભંગારમાં લાગેલી આગ એટલી ભયંકર હતી કે ગણતરીના મિનિટોમાં જ આગના ગોટેગોટા ધૂમાડા સાથે દેખાવા લાગ્યા હતા. આ ઘટનાની જાણ વીજ કંપનીના કવાટર્સમાં રહેલા સ્થાનિક લોકોને થતા જ દોડધામ મચી હતી. જોકે આગ લાગવાની જાણ થતા જ નવસારી ફાયર બ્રિગેડના બે બંબા તથા વિજલપોર પાલિકાનો એક બંબો મળી કુલ ત્રણ બંબા ઘટનાસ્થળે ધસી ગયા હતા અને પાણી છાંટી આગ ઉપર કાબૂ લેવાનો પ્રયાસ કર્યો હતો. અંદાજિત દોઢ કલાકની જહેમત બાદ માંડ આગ ઉપર કાબૂ મેળવી શકાયો હતો. આગનું કારણ હજી સુધી જાણી શકાયું નથી પરંતુ આ ઘટનાને લઈ વીજ કંપનીનો 30થી 40 લાખનો સામાન બળીને ખાખ થઈ ગયાનો અંદાજ લગાવાઈ રહ્યો છે.